NEI TAKK: Politiet i Agder sa de ikke hadde ressurser til å stanse nynazistene i Den nordiske motstandsbevegelsen fra å demonstrere. Nå viser det seg at de valgte å ikke kalle inn tilgjengelig ekstramannskap.

ekstremisme

«Den første nasjonalsosialistiske demonstrasjonen i Norge siden Nasjonal Samling.»

Slik oppsummerer lederen av Den nordiske motstandsbevegelsen (DNM) svenske Simon Lindberg lørdagens marsj i organisasjonens eget radioprogram.

Mellom 60 og 70 høyreekstreme marsjerte på olsokdagen 29. juli uten tillatelse i Kristiansand sentrum.

I mai fikk de tillatelse til å demonstrere i Fredrikstad på samme dato. Tillatelsen ble seinere trukket tilbake. Politiet i Østfold var forberedt på ulovlige demonstrasjon lørdag, men ifølge den høyreekstreme organisasjonen selv valgte de heller å demonstrere i Kristiansand siden politioppbudet der var mindre og sjansen for å få gjennomført demonstrasjonen dermed var større. Det viste seg å stemme.

Den nordiske motstandsbevegelsen: • Den nordiske motstands­bevegelsen (DNM) er en nazistisk organisasjon som ble grunnlagt i Sverige i 1997. • Det er en av de mest aktive aktørene i det høyreekstreme miljøet i dag. • Simon Lindberg overtok ledelsen etter drapsdømte Klas Lund i 2015. • Ideologien bygger på myten om den jødiske verdenskonspirasjonen. • Parolen i Kristiansand var «Knus homolobbyen» • Minst 33 av demonstrantene i Kristiansand var svensker. Kilde: Stiftelsen Expo

Flere i beredskap

Fungerende stabssjef i Kristiansand-politiet Bård Austad sa til Dagbladet søndag at de ikke hadde tilstrekkelige ressurser til å stanse demonstrasjonen.

Nå innrømmer hans sjef, fungerende politimester i Agder Arne Sundvoll, at han kunne bedt om ekstra mannskaper fra nabodistriktene:

– Jeg visste og vet at jeg kan hente andre ressurser. Øst politidistrikt hadde mønstret ekstra mannskaper i tilfelle denne gruppa og motdemonstranter skulle dukke opp. Jeg visste at det var ressurser. Det mest naturlige ville være å hente inn ekstra mannskap fra nabodistriktet. Men jeg vurderte ikke behovet for å be om hjelp, derfor gjorde vi ikke det.

Sundvoll sier til Klassekampen at han ble klar over at nynazistene ville demonstrere i Kristiansand lørdag morgen klokka 07.00.

– Vi fikk beskjeden i forbindelse med at noen ble pågrepet i øst. Da framkom det informasjon om at de skulle til Kristiansand. Blant annet hadde de på seg informasjon med adresser i Kristiansand.

En politikilde sier til Klassekampen at nærmere 300 politifolk var i beredskap i forbindelse med den ulovlige demonstrasjonen. Disse omfattet mannskap fra Agders nabodistrikt samt politifolk fra Østfold, Romerike og Oslo.Ifølge politikilden overnattet ekstramannskaper på Rygge i Østfold natt til lørdag og kunne ha vært i Kristiansand i tide for å stoppe demonstrasjonen.

Dette bekrefter også politimester i distrikt Øst Steven Hasseldal overfor TV 2.

– Øst politidistrikt tilbød Agder politidistrikt bistand i tilstrekkelig tid til at bistanden ville vært relevant.

– Reagerer på politiet

Fra politisk hold kommer det sterke reaksjoner på at organisasjonen som av terrorforsker Magnus Ranstorp omtales som en «terrorgruppe» fikk gjennomføre sin marsj i Kristiansands gågate Markens.

– Nå er det åpnet en låvedør for ekstremistiske demonstrasjoner som kan bli vanskelig å lukke, sier Venstre-politiker Abid Raja.

Han stiller spørsmål ved hva som hadde skjedd dersom politiet hadde latt skjeggete islamister få gå i fred med flagg til Den islamske staten (IS) på Karl Johan i en ulovlig demonstrasjon.

– En kø av politikere måtte ha forklart hvordan i helvete de lot det skje. Vi kan ikke relativisere mellom onde ideologier, sier Venstre-politikeren.

Kristiansand-ordfører Harald Furre (H) reagerer på at politiet satte håndjern på en motdemonstrant og bortviste ham fra Kristiansand sentrum. En annen ble truet med bot dersom han ikke fjernet seg. Ordføreren sier til Fædrelandsvennen at han vil innkalle til møte i politirådet, som er et frivillig formalisert samarbeid mellom lokalt politi og kommunale myndigheter.

– Veldig mange har stilt spørsmål ved politiets prioriteringer når de ikke valgte å gripe inn, sier han til avisa.

aseb@klassekampen.no